text: Danmarks eksport af svinekød til Sverige er under pres 
  28 september 2014 kl. 14.31
  Svenske supermarkedskæder boykotter dansk svinekød, og Sveriges fjerdestørste kommune har stillet kvalitetskrav til det svinekød, der bliver indkøbt. Krav, der diskvalificerer svinekød fra Danmark.
  Svenskerne reagerer blandt andet på danske svineproducenters forbrug af antibiotika og på, at vi herhjemme i stor udstrækning klipper halerne af smågrisene. Men nu altså også på indholdet af svine-MRSA i det danske svinekød.
  Sveriges hurtigst voksende supermarkedskæde City Gross har siden maj måned valgt at boykotte dansk svinekøb i samtlige 36 butikker.
  TV SYD har været på besøg i Uppsala, og her har kunderne i supermarkedet også hørt om TV SYDs afsløring der viser, at der er svine-MRSA i hver femte pakke svinekød.
  Svenskernes boykot af den danske svinekød kan få store konsekvenser for eksporten af svinekød. I Danmark er 33.000 personer beskæftiget med eksporten af svinekød.
  I 2013 eksporterede Danmark for 1,22 milliarder kroner svinekød til Sverige.
  